<classify> KAMANDA wa Kikosi cha Usalama Barabarani Kanda Maalum ya Dar es Salaam ZTO, Marisson Mwakyoma amebainisha changamoto ya baadhi ya waendesha bodaboda kukosa elimu ya matumizi ya kofia ngumu helmeti.Amesema waendesha bodaboda hao wamekuwa kikwazo katika kukabiliana na madhara wanayopata watumiaji wa usafiri huo wasiovaa helmeti hasa ajali ikitokea.Alisema hata baadhi ya wanaovaa zinakuwa sio zile zinakidhi kiwango kilichowekwa na Shirika la Viwango Tanzania TBS vya TZS 1478:2013.Idadi ya makosa Mwakyoma alisema kwa kipindi kinachoanzia Januari hadi Juni mwaka huu, Kikosi cha Usalama barabarani Dar es Salaam kimekamata bodaboda 5,027 wenye makosa hayo huku Mkoa wa kipolisi Kinondoni ukitajwa kuongoza kwa makosa hayo.Amesema kuwa sababu kubwa ni ukubwa wa mkoa huo wa kipolisi ambao una miundombinu mingi ya barabara zinazowawezesha watumiaji wa bodaboda kutumia kwa wingi huku wengine wakipuuzia matumizi ya kofia hizo.Jeshi la Polisi limeendelea kuwaelimisha watumiaji wa huduma za usafiri wa bodaboda umuhimu wa kuvalia kofia ngumu lakini bado kumekuwa na changamoto kadhaa zinazopelekea watumiaji hao kukaidi...sababu kubwa ni kwamba baadhi ya watumiaji wanadharau matumizi ya kofia ngumu lakini waendesha bodaboda wengine hawana kofia hizo hivyo abiria wanakosa za kuvaa na pia kukosekana kwa hamasa kati ya wenyewe bodaboda kuhusiana na umuhimu wa kuvaa kofia ngumu, amesema.Mwakyoma amesema, kati ya makosa hayo, wapo waliotozwa faini na kuachiwa huku wengine wakishikiliwa kwa muda vituoni kama adhabu.Alisema Polisi Dar es Salaam wanaendelea kutoa elimu na kuwachukulia hatua kali watumiaji wa usafiri huo ambao wanaokiuka taratibu na kanuni za matumizi ya helmet hizo.Mwongozo wa Umoja wa Mataifa wa kukabiliana na ajali za barabarani wa mwaka 2011 hadi 2020 unabainisha, kati ya mambo yaliyogusiwa katika nguzo namba nne kati ya nguzo tano za UN zinazotoa mwongozo wa kuzikabili ajali za barabarani, moja ni umuhimu wa uvaaji wa kofia ngumu kwa watumiaji wa huduma za usafiri wa pikipiki.Nguzo hiyo inayogusia matumizi sahihi na salama ya barabara imegusia umuhimu wa kuongezeka kwa matumizi ya sheria na viwango husika vya helmet na umuhimu wa utolewaji wa elimu na kuongeza uelewa kwa wananchi juu ya matumizi ya helmet.  <topic>: KITAIFA 